Vääntö virheellisestä parkkisakosta kesti yli kolme vuotta

Juha Mikkonen

Mies pysäköi autonsa Kuopiossa kello 18:50 alueelle, jossa pysäköintiaika oli rajoitettu kolmeksi tunniksi kello 8–17. Hän laittoi näkyville pysäköintikiekon, johon oli merkitty tuloaika 7:00/19:00.

Seuraavana aamuna pysäköinnintarkastaja määräsi miehelle pysäköintivirhemaksun kello 9:41. Perusteena oli, että kiekkoon olisi pitänyt merkitä tuloajaksi kello 8, jolloin alueella alkoi rajoitettu pysäköintiaika.

Mies vaati Kuopion kaupungin pysäköinninvalvojaa palauttamaan pysäköintivirhemaksun, koska luvallinen pysäköintiaika ei ylittynyt ja määräysten mukaan kiekkoon pitää merkitä todellinen tuloaika.

Pysäköinninvalvoja hylkäsi vaatimuksen, ja Itä-Suomen hallinto-oikeus hylkäsi miehen valituksen. Korkein hallinto-oikeus (KHO) oli miehen kanssa samaa mieltä ja määräsi palauttamaan virheellisen maksun.

KHO ratkaisi asian viime viikolla. Pysäköintimaksu oli määrätty syksyllä 2013. Mies ei saanut hyvitystä asian viivästymisestä ja sai pitää vaivoinaan oikeudenkäyntikulut hallinto-oikeudessa.